顔魯公祭文帖贊
作者：岳珂
朝代：宋

paragraphs: 當天寶之季歲，騰紫宮之長彗。
駭漁陽之駃騠，將道洛以飲渭。
以十五萬衆鼓行之勇，涉二十四郡無人之地。
偉顔門之競爽，獨舍生而取義。
有常山以爲之兄，有魯公以爲之弟。
合群從而死難，慟三軍而雪涕。
蓋將豁百世而開聵矇，澄六合而蕩氛翳。
手締絕紐，躬支橫潰。
射羿日之並出，扶杞天于將墜。
斯文也，所謂質之鬼神而無疑，建諸天地而不悖。
又豈止于區區之一酹。
於虖，誤主有人，效忠何罪。
胡大僇之正不致于林甫之流，而所遭之慘乃及于泉明之輩。
予持此評，氣洶心痗。
豈徒贊八體之書，抑以代千載之誄。